पिछले नौ साल में छत्तीसगढ़ में दो हज़ार से ज़्यादा लोग नक्सली हमलों में मारे गए हैं। महेंद्र कर्मा, नंद कुमार पटेल, उनका बेटा और बाकी कांग्रेसी नेता उन सात सौ से ज़्यादा नागरिकों में हैं, जिन्हें माओवादियों ने नौ वर्ष में अपना शिकार बनाया है। इस दौरान करीब नौ सौ पुलिसकर्मियों को अपनी जान गंवानी पड़ी है। लेकिन इन तथ्यों को नज़रअंदाज कर छत्तीसगढ़ की सरकार शतुरमुर्गी मुद्रा में बैठी यह सोचकर खुश होती रही कि नवम्बर 2011 में माओवादी नेता कोटेश्वर राव उर्फ किशनजी के मारे जाने के बाद बाकी कुछ राज्यों में माओवादियों की जो प्रतिक्रिया सामने आई, छत्तीसगढ़ में वैसा कुछ नहीं हुआ। पिछले साल की जनवरी में राज्य के पुलिस महानिदेशक अनिल नवाने चिल्ला-चिल्ला कर कह रहे थे कि छत्तीसगढ़ में माओवादियों की गतिविधियों पर काफी काबू पा लिया गया है। वे खुफिया तंत्र के बेहतर इस्तेमाल के जरिए यह उपलब्धि हासिल करने के लिए अपनी पीठ ठोक रहे थे। छत्तीसगढ़ सरकार को यह समझ ही नहीं आया कि माओवादी अपने को आगे के लिए संगठित और एकजुट करने काम में खामोशी से लगे हुए थे। दूसरी तरफ राज्य सरकार की हालत यह थी कि वह माओवादियों की मौजूदगी की खबर पा कर जिस-जिस गांव में छापा मार रही थी, वहां से माओवादी पहले ही गायब हो जाते थे। बस्तर, बीजापुर, दंतेवाड़ा, नारायणपुर, जशपुर, कांकेर, गरियाबंद, जहां-जहां सुरक्षा बल पहुंचते, खाली हाथ लौट आते।